1

חדשות תעופה בקצרה – ספטמבר / אוקטובר 2010
· חברת צירוס החלה לשווק את מטוסיה לפני 10 שנים, תחילה את ה- SR20 ובהמשך, גם את ה- SR22. במהלך תקופה זו, מצנח החירום המצניח את המטוס כולו, הופעל ב- 22 מקרי חירום והציל את חייהם של עשרות טייסים ונוסעים. אורך חיי המצנח 10 שנים ובימים אלו החלו בהחלפת מערכות המצנחים, כאשר עלות מערכת משופצת 8,682 דולר ועלות חדשה 13,182 דולר ולזאת יש להוסיף את עלות העבודה.
בינתיים החלה צירוס בניסויים התחלתיים להתקנת מצנח חירום דו-שלבי "חכם" למטוס הסילון החד-מנועי שלה מקטגוריית ה- VLJ, ה- SF50 VISION. בשל מצוקה תקציבית, הואט מאוד קצב פיתוחו ועד כה נבנה מדגים קונספט בלבד, שצבר עד כה 297 שעות טיסה. צירוס מקווה לגייס בסבב גיוס שיערך עד סוף השנה, סכום של 30 מיליון דולר להמשך פיתוח המטוס שלו 268 הזמנות.

· חברת ההזנק האמריקאית TERRAFUGIA מתכוננת להתחיל בייצור סדרתי איטי של המטוס/מכונית שתיכננה ובנתה, לקראת סוף 2011. בתחילת שנת 2010 קיבלה החברה אישור מה-FAA להגדיל את המשקל המכסימלי של הכלי שהוא בקטגוריית LSA, מ- 600 ק"ג ל- 650 ק"ג, דבר שיאפשר לחברה לצייד את הכלי ולהביאו לסטנדרטים הנדרשים מכלי רכב הנעים בכבישים המהירים בארה"ב.
· חברת בואינג חזרה להוביל ב- 2009 מבין יצרניות האירוספייס בעולם, עם מחזור מכירות של 68.281 מיליארד דולר לאחר שב- 2008 הפסידה את הבכורה לטובת איחוד תעשיות האירוספייס האירופי EADS וזאת בעיקר בשל שביתת 57 הימים של הטכנאים שהיתה בה בשנה זו. במקום השני צועדת EADS עם מחזור של 59.544 מיליארד דולר ובמקום השלישי לוקהיד-מרטין עם 45.189 מיליארד דולר. התעשייה האווירית ממוקמת ב- 2009 במקום ה- 35 עם מחזור של 2.881 מיליארד דולר, לעומת מקום 31 ב- 2008 וחברת אלביט מיד אחריה עם מחזור של 2.832 מיליארד דולר ומקום 36, כפי שהיתה גם   ב- 2008.
· מהנעשה בתעשייה האווירית:
· בעקבות הניסויים המוצלחים בבואינג 767-200ER מיד שנייה שהוסב למטוס-מיכלית עם התקני תידלוק שפותחו בחברה עבור ח"א הקולומביאני, נמצאת התעשייה האווירית במגעים עם מדינות נוספות לאפשרות ביצוע הסבות כאלו גם עבורן והחברה צופה הכנסות של 100 מיליון דולר בשנה מהסבות אלו. ההסבה היא למטוס רב-תכליתי היכול לשמש כמיכלית, לתובלה ולשירות VIP למנהיגי מדינות. המטוס מסוגל לשאת 200,000 ליברות דלק המאפשרים ביצוע תידלוק בטווח של 1000N.M ל- 13 מטוסי F-16.
· התעשייה האווירית היא אחת משלוש החברות המובילות בעולם בהסבת מטוסי נוסעים וותיקים למטוסי מטען. היא מסבה 4-6 מטוסי בואינג 767 מדי שנה וכך גם מטוסי בואינג 737 (אלו מוסבים רובם בסין עפ"י הסכם עם התעשייה האווירית). החברה מסבה גם מטוסי בואינג 747, אם כי בקצב איטי ועתה בודקת אפשרות לבצע הסבות גם למטוסי איירבס. מדובר בהסבת מטוסים וותיקים מדגם A300 ועל כך תתקבל החלטה בשנה הקרובה ובהסבת מטוסי A320, שלגביהם תעשה הסבה כנראה בשיתוף חברת האם של איירבס, EADS ושותפה רוסית.
· הודו הזמינה הסבת מטוס אליושין IL-76 שלישי למטוס התראה מוקדמת שיצוייד במכ"מ ומכשור של אלתא, לאחר ששניים כבר סופקו. המטוס אמור להגיע לארץ עד סוף השנה והסבתו ואספקתו חזרה, צפויים במהלך 2011. מטוס זה יכלול ציוד משופר שישדרג את יכולותיו. מיניסטריון ההגנה ההודי מבקש להרחיב את יכולות הגילוי המוקדם ובודק אפשרות להוסיף מטוסי IL-76 מוסבים או להוסיף פלטפורמות מוסבות קטנות יותר, כמו הגלפסטרים G550 דוגמת אלו שבח"א הישראלי.
· חברה רוסית חתמה על הסכם עם התעשייה האווירית לייצור כטב"מים של התעשייה האווירית ברוסיה וביצועו יחל במהלך 2011. בשנים האחרונות מכרה התעשייה האווירית לרוסיה כ- 40 כטב"מים מסוגים שונים.
· התעשייה האווירית ביקשה ממשרד הבטחון דחייה של המועד האחרון להגשת הצעות למכרז לכטב"מ לרמה החטיבתית של צה"ל, בכדי לאפשר פיתוח  נוסף של הכטב"מ שהיא מציעה. הכטב"מ, K-80, הוא בתצורת מסוק/מטוס (בדומה ל"אוספרי" V-22 האמריקאי), מצוייד בשלושה מנועים חשמליים, משקלו 60 ק"ג ומשך שהייתו 6 שעות. המתחרה האחרת במכרז, היא חברת אלביט המציעה את ה"סקיילארק 2".  
· מהנעשה בחברות אירוספייס אחרות בארץ:
· חברת אורבן אירונאוטיקס שיפרה את כטב"מ ה"ג'יפ המעופף" בעל הרוטורים המשורוולים שהיא מפתחת, באופן שהוא יוכל להמריא גם ככלי טיס להמראה/נחיתה קצרים ולא רק אנכית. שינוי זה מאפשר להכפיל את המטען שהכטב"מ מסוגל לשאת ובשל כני הנסע ששונו, שופרה גם יכולת התנועה והתמרון על הקרקע.
· חברת ארונאוטיקס מערכות הגנה מסבה מטוס מאוייש קיים לתצורה של כטב"מ והוא יהיה גדול ומתקדם יותר מה- DORMINATOR 2 שהיא פיתחה מתוך מטוס הדיימונד DA42. החברה חתמה על הסכם עם בואינג לשיווק משותף של מערכות כטב"מ לרום טיסה בינוני ולשהייה ארוכה.
· מהנעשה בצה"ל:
· חיל-הים בחר את הכטב"מ "אורביטר 2" של חברת אירונאוטיקס מערכות הגנה, לצייד בו חלק מספינותיו. לכטב"מ מוטה של 3 מ', אורך של 1 מ', משקלו בהמראה 9.5 ק"ג ומשך שהייתו 3.5 שעות. השיגור נעשה ע"י קטפולקה שעל הסיפון ובתום משימתו, הכטב"מ נוחת וצף על פני המים. לדברי החברה, משך הזמן הדרוש משלייתו מהמים ועד להיותו מוכן לשיגור נוסף, הוא דקות ספורות.
· ח"א הקים טייסת חדשה שציודה מורכב מסימולטורים לאימון טייסי מסוקים ומטיסי כטב"מים. הטייסת מבצעית מזה מספר חודשים וממוקמת בבסיס פלמחים. בטייסת שני סימולטורים עם תנועה מלאה, האחד עבור הסיקורסקי CH-53 (יסעור) והשני עבור ה- UH-60L בלק-הוק (ינשוף) וכן סימולטורים מבוססי PC לכטב"מים. האימונים הם במיתארים שונים וחירומים ובין השאר נועדו להדק את הקשר עם החי"ר והשריון כך שתמונת הקרב שרואה טייס המסוק או הכטב"מ, תיראה סימולטנית גם ע"י מפקדי החי"ר והשריון בשטח. ח"א מתכונן להוסיף סימולטורים נוספים לטייסת וביניהם סימולטור של הכטב"מ הכבד "הרון TP" מתוצרת התעשייה האווירית, שנכנס לשירות לאחרונה.
טייסת נוספת המוקמת בבסיס חצור, היא של סימולטורים של מטוסי קרב ובשלב זה של מטוסי    ה-F-15 וה- F-16.
· מהנעשה אצל שכנינו:
· שתי עיסקאות ענק מתרקמות בין ערב-הסעודית לארה"ב בהיקף כולל של למעלה מ- 55 מיליארד דולר (!!). העסקה הראשונה כוללת רכישת 84 מטוסי F-15 מדגם SA המתקדם וכן שיפוץ ושדרוג 70 מטוסי F-15S (מקביל ל- F-15I בח"א) המשרתים כיום בח"א הסעודי, לקונפיגורצית SA המתקדמת. עלות עיסקה זו כ- 29.4 מיליארד דולר. העיסקה השנייה כוללת רכישת 150 מסוקים וביניהם 36 מסוקי אפצ'י מדגם D בלוק 3 המתקדם ו- 72 מסוקי בלק-הוק. שווי עיסקה זו כ- 25.6 מיליארד דולר. העיסקאות כוללות גם מאות מנועים, חימוש אווירי, חלפים, סימולטורים והכשרת כח-אדם. 
· אלוף-משנה מח"א הסעודי, נהרג בהתרסקות מטוס קרב מדגם יורופייטר "טייפון" זמן קצר לאחר שהמריא, בעת אימון בספרד. סעודיה רכשה מבריטניה ב- 2007 72 מטוסי "טייפון" ואספקתם החלה ב- 2009. זוהי התאונה הקטלנית הראשונה של מטוס קרב מדגם זה מאז שהחל להיכנס לשירות לפני מספר שנים. המדריך הספרדי פלט וצנח בשלום. 
· איחוד נסיכויות המפרץ בודק אפשרות להיכנס לשותפות בפיתוח ורכישת מטוסי תדלוק מדגם KC-390 של חברת אמברר הברזילאית. זהו מטוס מטען/מיכלית דו-סילוני בעל כושר נשיאה מכסימלי של 23.6 טון והוא בקטגוריה של ה"הרקולס". עד כה הצטרפו לפרויקט בנוסף לברזיל, גם צ'ילה, קולומביה, צ'כיה ופורטוגל המהוות פוטנציאל הזמנות של 54 מטוסים. כניסתו לשירות צפויה       ב- 2015. איחוד הנסיכויות הביע התעניינות גם באפשרות רכישת ה- EMB-314 "סופר טוקנו", שהוא מטוס טורבו-פרופ' דו-מושבי לאימון/תקיפה מתוצרת אמברר.

· עירק בודקת אפשרות רכישת 18 מטוסי F-16, אולם אם העיסקה אומנם תצא לפועל, יצויידו המטוסים בטילים ומכ"מ מהדור הקודם ולא הנוכחי.
· פליקס באומגרטנר מארה"ב, מתכונן לצנוח חופשית מגובה של 120,000 רגל ואמור לעבור בנפילתו את מהירות הקול (!!) בשל התנגדות האוויר המזערית בגבהים אלו וההשפעות הצפויות על גופו, לא ברורות עדיין. לגובה זה הוא יתרומם באמצעות כדור-פורח, כשהוא לבוש בחליפת לחץ מלאה. הקפיצה נעשית במסגרת אירועי ה- RED BULL ואמורה להתבצע בארה"ב עוד השנה, כפי הנראה בניו-מכסיקו. עד כה ביצע קפיצת ניסוי מוצלחת עם החליפה מגובה 26,000 רגל.
· חברות בואינג וראתיון קיבלו תקציב של מיליון דולר כל אחת מח"א האמריקאי, בכדי להגדיר דרישות לפיתוח נשק שאינו מושתת על חומרי נפץ, אלא על קרן מיקרו רבת-עוצמה. נשק זה נועד להשמיד או לגרום נזק חמור לציוד אלקטרוני של האויב, גם בהיותו חבוי במעבה האדמה.
· חברה רוסית מתכננת בניית תחנת חלל מסחרית במימון פרטי של משקיעים מרוסיה ומארה"ב. התחנה תשמש כמלון לתיירות חלל אמיתית ל- 7  איש ולביצוע מחקרים, בשונה מחברות אחרות המתכוננות לבצע בשנים הקרובות טיסות בליסטיות תת-מסלוליות, שתבאנה את נוסעיהן לסף החלל ולמצב של גרביטציה אפס, למספר דקות בלבד. שיגורה מתוכנן ל- 2015-6 ויתכן שתהיה צפויה לתחרות מצד חברת בואינג וחברת ביגלאו אירוספייס האמריקאיות, המתכוננות לשגר גם כן תחנת חלל מסחרית ב- 2015, אך הן תלויות במימון המימשל ובמצב הכלכלי הנוכחי והאווירה השוררת בוושינגטון, ספק אם יוקצה המימון. 
ערך: דוד קומפורטי
